Andorra

:*Iste articlo tracta sobre o *'Prencipau d'Andorra**. Ta atros emplegos se veiga [[Andorra (desambigación)]].''

O **Prencipau d'Andorra** (''Principat d'Andorra'' en [[idioma catalán|catalán]]), u simplament **Andorra*', ye un chicot [[país]] y [[estau]] montanyoso con 65 picos de mas de 2.500 m d'[[altaria]] y sin [[costa]] situato en los [[Pireneus]], entre [[Espanya]] y [[Francia]]. Mug a o norte con os [[Departamentos de Francia|departamentos]] [[Francia|franceses]] de [[Pireneus Orientals]] y [[Arièja]] y a o sud con [[Catalunya]], estando uno d'os países mas chicoz d'o mundo y o mayor [[microestau]] d'Europa, con os suyos 468 [[km²]] de [[superficie]], encara que por a suya [[Población humana|población]] en ye nomás que o segundo, con os suyos 84.484 habitants.

Mientres muito tiempo estió probe y aislato, pero ha conseguito prosperar muito dende a [[Segunda Guerra Mundial]] gracias a o [[turismo]] y por estar un [[paradiso fiscal]]. No tien [[exercito]], a suya esfensa ye responsabilidat d'Espanya y Francia, herencio d'a situación historica d'Andorra, que dica [[1993]] estió o zaguer [[Feudalismo|estau feudal]] d'Europa: dende [[1278]] y mientres 715 anyadas, o país estió un territorio de sobiranía feudal compartita, d'una man por o [[Diocesi d'Urchel|bispe d'Urchel]] y d'atra man d'o [[Condato de Foix|conte de Foix]], a qui succedió en primeras o [[Reino de Francia|rei de Francia]] y dimpués a [[Republica Francesa]]. En l'actualidat, Andorra se define como un estau social y democratico de dreito rechito por un [[coprencipau parlamentario]], estando os coprencipes actuals [[Joan Enric Vives]] ([[Lista de bispes d'Urchel|bispe d'Urchel]]) y [[Emmanuel Macron]] ([[president de Francia]]). L'actual chefe d'o [[Gubierno d'Andorra]] ye [[Antoni Martí Petit]].

A [[luenga oficial]] d'Andorra ye o [[Idioma catalán|catalán]], estando o [[catolicismo]] a relichión d'a mayor parti d'os suyos habitants.

== Historia ==

Seguntes diz a [[leyenda]], Andorra fue fundata por l'emperador [[Carlo Magno]]. Se diz que cinco mil andorranos, a las órdens de [[Marco Almugaver]], aduyoron a os exercitos imperials, que se trobaban en o [[cuello de Pimorent]] y en [[Campcardós]], a luitar contra os musulmans d'[[Al-Andalus]]. Carlos Magno, en reconoixencia a l'aduya que li heban feito os suyos habitants, atorgó a suya protección a Andorra, declarando-la pueblo sobirán l'anyo [[805]]. En l'Archivo d'o Prencipau, se i conserva una carta d'a fundación d'Andorra, atorgata por Carlos Magno, encara que ixa carta no ye acceptata por toz os historiadors en haver estau redactata en una epoca muit posterior.

=== Prehistoria y Edat Antiga ===
Mientres o [[Mesolitico]], bellos chicoz grupos humans s'instaloron en [[cueva]]s amanatas a la [[Río Valira|Valira]], como por eixemplo a Balma de [[la Margineda]] (9000 aC - 8000 aC), o mas antigo [[chacimiento arqueolochico]] d'Andorra. D'o [[Neolitico]] meyo s'han trobato os apedacamientos de la Feixa del Moro en [[Juberri]]. O [[5 de chunio]] de [[2001]] se troboron en [[Ordino]] un [[sarcofago]] feito con losas de [[pizarra]] que conteneba os repuis humans mas antigos d'as vals, amás de brazalets y recipients d'[[alfarería]] de [[ceramica]] con [[alimento]]s. Y entre as edaz de [[Edat de Bronce|Bronce]] y d'o [[Edat d'o Fierro|Fierro]] s'han trobato os d'el Cedre en [[Santa Coloma d'Andorra|Santa Coloma]] (2000 aC - 1000 aC).

Os repuis arqueolochicos tamién preban a existencia d'una civilización prelatina, que charraba una luenga [[Idioma basco|basco]]-[[idioma aquitán|aquitana]], que ha deixato repuis prou evidents en a toponimia andorrana, que podría estar o pueblo d'os [[andosins]]. O que ye indiscutible ye que en o chacimiento de l'Oral, en a parroquia d'[[Encamp]], s'han trobato repuis d'a [[cultura iberica]]. A primera referencia escrita sobre os andosins se troba en a descripción que en fació o historiador griego [[Polibio]] sobre o paso d'[[Hanibal Barca|Hanibal]] por os [[Pireneus]]. As fuents historiograficas describen a os andosins como un grupo organizato arredol d'una ciudat en as vals d'Andorra con un espacio rural y que fácil que siga un subgrupo d'os [[cerretans]] d'a part alta d'a val d'o [[río Segre]]. Se conoix tmién que os andosins heban establito relacions [[Comercio|comercials]] a traviés d'a [[vía romana]] *Strata Ceretana* de l'[[Alto Urchel]] y a [[Cerdanya]]. En [[Sant Vicenç d'Enclar]], encara que ye un chacimiento medieval, tamién se i han trobato monedas i ainas romanas.

Mientres o [[sieglo V]] os [[visigodos]] fuoron prenendo o control de territorios d'o sud de [[Galia]] y [[Hispania romana|Hispania]] adintro de l'[[Imperio Romano d'Occident]]. En ixas envueltas, Andorra siempre estió a la marguin d'o [[reino visigodo de Tolosa]] y dimpués d'o [[reino visigodo de Toledo]] en estar-ne prou luent y estar-ne prou aislata, pero a un ran local ya feba parte d'a [[diocesi d'Urchel]].

=== Edat Meya ===
Tres sieglos dimpués, os [[musulmans]] berbers y arabes d'o [[Califato Omeya de Domás]] conquerioron a [[peninsula iberica]], trescruzando dillá d'os [[Pireneus]] t'atacar o [[Reino franco]]. Mientres bels anyos, as vals d'Andorra dependeban indreitament d'os sarracins dica l'anyo [[785]]. L'anyo [[732]], [[Carlos Martel]] los redotó en a [[batalla de Piteus (732)|batalla de Piteus]], aturando asinas a suya expansión enta o norte, encara que continoron asentatos en os Pireneus. Posteriorment [[Carlos Magno]] creyó a [[Marca Hispanica]] integrando-ie Andorra a l'[[Imperio Carolinchio]] l'anyo [[817]].

== Organización politico-administrativa ==


Andorra se divide en siet [[Parroquias d'Andorra|parroquias]], tanto eclesiasticament como civil. Civilment, a parroquias son o primer y unico ran administrativo por debaixo d'o [[Gubierno d'Andorra]], encara que belunas tienen organizacions menors com os *cuarts* ([[Ordino]], [[la Massana]] y [[Sant Julià de Lòria]]) u os *veïnats* (en [[Canillo]]). O gubierno que chestiona a parroquia se diz [[común]], formato por os [[consellero comunal|consellers comunals]] (cargo esleito equivalent a o [[consellero]]) y os que encabezan o gubierno comunal o [[consul mayor]] (equivalent a l'[[alcalde]]) y o [[consul menor]].

* [[Canillo]], ye a parroquia mas ampla d'o país.
* [[Encamp]].
* [[Ordino]], ye a parroquia mas a o norte d'o país.
* [[La Massana]].
* [[Andorra la Viella]], ye a parroquia mas poblata, a suya ciudat prencipal ye a capital d'o país.
* [[Sant Julià de Lòria]], ye a parroquia mas a o sud d'o país (muga con Espanya).
* [[Escaldes-Engordany]], ye a parroquia de mas recient creyación (formata en 1978).

Popularment as parroquias d'as vals d'a [[Valira d'Orient]] y d'a [[Valira d'o Norte]], ye decir as parroquias d'[[Encamp]], [[Canillo]], [[la Massana]] y [[Ordino]], s'han conoixito como os *parroquias altas*. Por contraposición a la resta de parroquias se les diz, pero no tanto sobén, *parroquias baixas*. Encara que tamién se puet trobar a denominación de *parroquias centrals* ta as d'[[Andorra la Viella]] y [[Escaldes-Engordany]].

== Cheografía fisica ==




Andorra se troba en a [[Peninsula Iberica]], en a cordelera d'os [[Pireneus]] en una rechión montanyosa formata por l'alta cuenca d'a [[río Valira|Valira]]. Bi ha 65 picos con mas de 2.500 m d'altaria, d'os que o [[pico Comapedrosa|Comapedrosa]] en ye o mas alto con 2.942 m. Ye una rechión de [[cinglo]]s y de [[val]]s estreitas por a on fluyen numerosos cursos d'augua que s'unen ta formar os diferents [[río]]s prencipals. Bi ha dos vals prencipals situatas en o Pireneu axial, afluents d'a Valira: a ribera d'Ordino u [[Valira Norte]] y a [[Valira d'Encamp]] u d'Orient, que s'unen en [[Les Escaldes]]. En [[2004]], a [[val d'o Madriu-Perafita-Claror]] fue declarada [[Patrimonio d'a Humanidat]] por a [[UNESCO|Unesco]]. [[Andorra la Viella]] ye a capital mas alta d'[[Europa]].

=== Relieve ===
O país se caracteriza por as suyas tucas de materials [[paleozoico]]s, que se debantan por dencima d'os 2.600 msnm y tienen o suyo punto mas alto a 2.942 msnm amán d'o [[Plan de l'Estany]] en a muga hispano-francesa. A obertura d'as vals en planas se debe a l'orichen [[sistema morfoclimatico glacial|glacial]] de belunas d'ellas, entreficatas entre fuertes pendients y en as partis altas bi ha [[circo glaciar|circos glaciars]]. L'actividat humana se centra en a val transversal norte-este - sud-ueste, que a partir d'o [[puerto d'Envalira]], con 2.407 msnm, baixa dica os 840 msnm, cuan a [[Valira]] dentra en [[Catalunya]].

=== Hidrografía ===
O país ye travesato por tres ríos prencipals. A [[Valira d'Orient]] naixe en a parti mas oriental, tien un recorrito de 23&nbsp;km y pasa por as poblacions de [[Canillo]] y [[Encamp]], confluindo con o río [[Valira d'o Norte]], que naixe en os [[lacos de Tristaina]], tien un recorrito de 14&nbsp;km y pasa por as poblacions d'[[Ordino]] y [[la Massana]] ta en zaguerías, plegar en a localidat d'[[Escaldes-Engordany]], a on confluye con dos ríos ta formar a [[Valira|Gran Valira]], con un recorrito d'11,6&nbsp;km y un cabal anyal meyano de 13 m<sup>3</sup> cubicos por segundo. Iste zaguero, en a suya baixada enta o sud, remata desembocando en o [[río Segre]] en [[la Seu d'Urgell]] que, a la vegada, ye afluent d'o [[Ebro]].

Andorra tien mas de 60 [[laco]]s. Os mas representativos son o [[laco de Juclar]], a superficie d'o cual ye a mas ampla de toz os lacos d'o Prencipau con 21 hectarias y que, mientres a epoca estival y debito a la manca d'augua, puet veyer-se dividito en tres lacos diferents, encara que en realidat ye o mesmo, o [[laco de l'Illa]] con 13 hectarias, o [[estanyo d'Engolasters]] con 7 hectarias y os tres [[lacos de Tristaina]].

=== Vechetación ===
A vechetación ye tipica d'a [[versant]] meridional d'os Pireneus, de tipo montanyosa continental con [[Zonación altitudinal|pisos bioclimaticos]]: selva submediterrania de [[caixico]]s y [[Quercus ilex|carrasca]]s, mas entalto [[Abies alba|abet]] y [[pinar]]s de [[Pinus sylvestris|pin royo]]  (piso [[piso montán|montán]]), [[pinar]]s de [[Pinus uncinata|pin negro]] (piso [[piso subalpín|subalpín]]), y a la fin [[tasca]]s u pratos [[piso alpín|alpin]]s en as [[tuca]]s.

=== Fauna ===
A fauna que ye a tipica d'alta montanya con presencia de [[vueitre]], [[Capra aegagrus aegagrus|craba salvache]], [[Rupicapra rupicapra|sarrio]], [[Vulpini|rabosa]], [[Pyrrhocorax pyrrhocorax|gralla de pico royo]], [[Lepus|liebre]], [[Pica pica|garza]], [[Sciurus vulgaris|esquiruelo]], [[Sus scrofa scrofa|chabalín]], [[Salmo trutta fario|truita]] etc. Se pueden trobar especies autoctonas, d'o [[Pireneu catalán]], como a [[vaca parda d'os Pireneus]] y l'[[Ursus arctos|onso pardo]].

=== Clima ===

O clima ye [[clima mediterranio|mediterranio d'alta montanya]] ixuto, suau y fresco por a nueit mientres o [[verano]] y fredo con precipitacions en forma de [[nieu]] d'[[hibierno]], se producen variacions en o clima pendendo de l'altaria y a orientación y tien un porcentache alto de días soliatos. D'hibierno a temperatura meyana d'as poblacions d'altaria meyana como [[Les Escaldes]] ye de -1&nbsp;°C de minima y 6&nbsp;°C de maxima, en o verano a meyana oscila entre os 12&nbsp;°C (min.) y 26&nbsp;°C (max.).



== Demografía ==
=== Relichión ===
A población autoctona d'Andorra ye [[Ilesia Catolica|catolica]]; Andorra pertanye a la [[diocesi d'Urchel]].

== Economía ==




Tradicionalment Andorra ha estau un país agrícola y ganadero encara que, dende a [[decada de 1950]], o [[sector primario]] ha ito perdendo importancia. A producción [[Agricultura|agrícola]] ye limitata, ya que nomás o 2% d'a tierra ye cautivable, plantando-se [[tabaco]] en buena parti d'o terreno, y a prencipal actividat [[ganadería|ganadera]] ye a crianza bovina y equina, basatas en un sistema d'espleitación [[Agricultura extensiva|extensivo]]. En o [[sector secundario]] predominan as industrias de transformación ([[fumarret]]z, [[puros]] y muebles) y industrias primarias.

Respective a las exportacions y importacions, o 60% d'as importacions y o 70% d'as exportacions provienen u tienen como destín o mercato [[Espanya|espanyol]]. En zaguerías d'o [[sieglo XX]] o prencipal suministrador yera [[Francia]] dica [[1999]] que ha baixato un anyo dezaga d'atro dica o 19% actual, se creye que o motivo en ye cultural, a presencia de muitos interpresarios d'orichen espanyol, a mayor facilidat de transporte con o sud y o pre mas economico d'os productos manufacturatos d'[[Espanya]].

Actualment o [[sector terciario]] representa, seguntes estimacions, o 80% d'o [[Producto interior bruto|PIB]] andorrano, estando o [[turismo]] o sector prencipal d'a economía andorrana. Nueu millons de personas la visitan anyalment, atraitas por a suya condición de [[paradiso fiscal]], as suyas [[estación d'esquí|estacions d'esquí]] y a diferencia de pres en o [[comercio]] respecto d'os países vecins, encara que iste zaguero s'ha erosionato recientment mientres as economías francesa y espanyola s'han ubierto, proporcionando una disponibilidat mas ampla de biens y tarifas mas baixas. En anyo [[2005]], o país recibió 11.049.490 vesitants, d'os que o 57,2% yeren espanyols, o 39,8% franceses y nomás un 3,0% veniban d'atros estaus.

O sector financiero, constituito por 5 entidaz bancarias perteneixients a l'[[Asociación de Bancos Andorranos]] que, a la vegada, ye miembro d'a [[Federación Bancaria d'a Unión Europea|Federación Bancaria]] d'a [[Unión Europea]], tamién contribuye substancialment a la economía.

Os achents socials son:
* Organizacions sendicals. En [[2008|aviento de 2008]], o numero d'asalariatos yera de 40.694.
** [[Sindicat Andorrà de Treballadors|SAT]].
** [[Unió Sindical d'Andorra|USdA]].
* Organizacions interpresarials.
** [[Confederació Empresarial Andorrana|CEA]].
** [[Associació de la Micro, Petita i Mitjana Empresa d'Andorra|PIME]].

Andorra no ye un miembro de pleno dreito d'a [[Unión Europea]] pero, dende [[1990]], tien una relación especial y ye tractata como si fese parti d'ella ta o comercio de biens manufacturatos (libres d'impuestos) y como no miembro d'a UE ta os productos agricolas.

=== Politica impositiva y bancaria ===

Tradicionalment Andorra ha estau un [[paradiso fiscal]], tanto por l'ausencia de bels impuestos como por a existencia d'a protección legal d'o secreto bancario pero con un control muit estricto sobre o blanqueyo de diners procedent d'o crimen organizato.

Actualment Andorra no apareixe en a lista grisa de países no cooperants d'a [[Organización ta a Cooperación y o Desenvolique Economico|OCDE]], porque o [[10 de marzo]] de [[2009]], o gubierno andorrano sinyó a Declaración de París con França, en a reunión d'o [[G-20]] en [[Londres]], ta deixar d'estar considerato paradiso fiscal por a [[Organización ta a Cooperación y o Desenvolique Economico|OCDE]] ya que [[Nicolas Sarkozy]] heba menazato con dimitir como chefe d'estau andorrano. A causa d'istas presions, Andorra ha sinyato tractats d'intercambeo d'informació fiscal con [[Austria]], [[Monaco]], [[Liechtenstein]], [[San Marino]], [[Francia]], [[Belchica]], [[Archentina]], [[Países Baixos]], [[Portugal]] y [[Espanya]].

Ta as autoridaz [[Espanya|espanyolas]], por eixemplo, Andorra deixó d'estar considerato un paradiso fiscal o [[10 de febrero]] de [[2011]] cuan dentró en vigor l'alcuerdo d'intercambeo d'información fiscal sinyato en l'anyo 2009 entre os dos países.

Con o paso d'o tiempo Andorra ha augmentato a presión impositiva en creyar os impuestos de mercaderías ([[IMI]]), de servicios (ISI), de producción interna (IPI), actividaz comercials (IAC) y sociedaz, amás d'os prochectos impositivos de creyación d'un [[IVA]] (4'5% y reducción d'1%) y impuestos d'a renda ta treballadors no residents en o país.

=== Moneda ===

Encara que o Prencipat no tien moneda oficial, dende l'[[1 de chinero]] de [[2002]] se fa servir l'[[euro]] como moneda *de facto*. Antis d'a dentrata d'a moneda unica europea, os presupuestos estatals se feban en [[peceta]]s, encara que comercialment tamién s'emplegaba o [[franco francés]]. Excepcionalment s'ha emetito una moneda propia sin valor legal, o *diner*.

A diferencia d'atros [[Microestau|chicoz estaus]] europeus que fan servir l'euro, Andorra no emite os suyos propios euros, encara que en octubre de [[2004]] s'inicioron as negociacions entre Andorra y a [[Unión Europea]] ta formalizar un alcuerdo que le permita emitir as suyas propias monedas. En [[2010]] s'han aturato momentaniament as negociacions ya que habría d'adaptar-se a normativa a la europea, que entre d'atras encluyiría a conversión d'o *Institut Nacional Andorrà de Finances* en un [[banco central]], permitindo a instalación de bancos europeus en Andorra, etc.

=== Infraestructura ===
==== Transportes ====

Andorra se comunica con l'exterior por vía terrestre, fueras d'os camins rurals, nomás bi ha tres carreteras ta salir d'o Prencipau. A via duanera de la Farga de Moles [[N-145]]/CG-1, a via duanera de Pas de la Casa CG-2/N-22 y a CS-110 ta ir a [[Os de Civís]], un [[periclave]] [[Alto Urchel|urchelenco]] ya que no ye connectato por carretera con o rete viario catalán.

Actualment son construindo-se cuantas obras en infraestructuras viarias como, por eixemplo, a enamplación de carrils en as carreteras prencipals, a supresión de puntos negros en o rete viario y a construcción de cuantos túnels, d'os que s'han prencipiato treballos en o [[Túnel d'as dos Valiras]] ta connectar istas parroquias.

Respective a o [[transporte publico]], disposa tanto de servicios d'autobuses urbans como interurbans que connectan con [[la Seu d'Urgell]], [[Barcelona]] ciudat y os aeropuertos catalans ([[aeropuerto d'el Prat|el Prat]], [[aeropuert de Reus|Reus]], [[Aeropuerto de Chirona - Costa Brava|Chirona]] y [[aeropuerto de Leida-Alguaire|Leida]]) d'una man, y con poblacions francesas d'atra, como [[Tolosa]].

No existe un rete ferroviario ni instalacions d'aviación comercial, si [[helipuerto]]s. L'aeropuerto mas amanato ye l'[[aeropuerto de la Seu d'Urgell]], d'aviación esportiva, y os de [[aeropuerto de Leida-Alguaire|Leida-Alguaire]], [[aeropuerto de Tolosa|Tolosa]] y [[aeropuerto de Barcelona|Barcelona - el Prat]]. O ferrocarril mas amanato se troba en [[l'Ospitalet]], a diez kilometros d'a muga francesa en a *gara internacional Andorra-l'Ospitalet* y existen connexions d'autobús con a gara d'[[tren d'alta velocidat|alta velocidat (AVE)]] de [[gara de Leida Pireneus|Leida Pireneus]].

==== Telefonia y internet ====
O proveedor de [[telefono|telefonía]] fixa, móbil y Internet ye *Servei de Telecomunicacions d'Andorra* con o nombre comercial de *Andorra Telecom*, que tamién chestiona o [[dominio de primer ran territorial]] (ccTLD) [[.ad]]. O rete telefonico ye composato por connexions de relés de radio con [[microondas]] entre centrals ta as connexions locals, y cercuitos terrestres enta Espanya y Francia ta as comunicacions internacionals.

==== Correu postal ====

O servicio de [[correu]] lo atienden as companyías publicas espanyolas y francesas, [[Correus]] (*Sociedad Estatal Correos y Telégrafos*) dende [[1928]] y *la Poste* dende [[1931]].

En 2004, s'introducioron os [[codigo postal|codigos postals]] seguntes l'orden protocolario d'as parroquias:
* Canillo: AD100.
* Encamp: AD200.
* Ordino: AD300.
* La Massana: AD400.
* Andorra la Viella: AD500.
* Sant Julià de Lòria: AD600.
* Escaldes-Engordany: AD700.

== Esporte ==
* *Categoría principal*: [[:Categoría:Esporte en Andorra|Esporte en Andorra]].

En Andorra se practican gran variedat d'esportes contando con multiples instalacions pa ixo. Los esportes nacionals d'Andorra son los relacionaus con a [[nieu]] y la [[naturaleza]]. Destaca per lo suyo numero de practicantes lo [[esquí]], lo [[senderismo]] y los relacionaus con a naturaleza. Cualques pistas de esquí en a epoca de calor cuan son sin nieu son utilizadas pa practicar descenso con bicicleta de montanya.

=== Andorra en os Chuegos Olimpicos ===
*  [[ en os Chuegos Olimpicos]].
* *Categoría principal:'' :Categoría:Andorra en os Chuegos Olimpicos.

Andorra ha teniu representación en totz os Chuegos Olimpicos dende os Chuegos de Verano de Mont-reyal y d'hibierno dende os de l'anyo 1976 dica l'actualidat no aconseguindo garra medalla. O puesto más descatacu ye un seiseno puesto de Mònica Dòria en piragüismo d'auguas bravas. Tamién cal destacar a lo atleta Toni Bernadó, especializau en maratón que ha participau en cinco edicions d'os Chuegos.

## Referencias

## Vinclos externos

*  Pachina web oficial d'Andorra.
*  Cambra de Comercio, Industria y Servicios d'Andorra.
*  Bispato d'Urchel en Andorra.
*  Andorramania.
*  Andorra Portal.
*  Pachina web oficial d'o Gubierno d'Andorra.
*  Web d'o coprencipe francés.